Pigmea zapornio

La Pigmea zapornio (Zapornia pusilla, kaj ankaŭ Nana zapornio) estas tre eta akvobirdo de la familio de Raledoj kaj ordo de Gruoformaj.

Ties reprodukta medio estas junkejoj de Eŭropo en izolitaj lokoj de Hispanio, Francio, Nederlando, Germanio, Hungario, Balkanio kaj ĉefe en oriento (Rusio) kaj tra Azio ĝis Japanio. Ili reproduktiĝis eĉ en Britio ĝis la 19a jarcento, sed la eŭropa loĝantaro malpliiĝis troe pro sekigo de ties medio. Tiu specio estas migranta kaj vintras en orienta Afriko kaj suda Azio. Dum tiu migrado, ili povas perdi tro da pezo, sed ili rehavas ĝin poste. Ĝi estas ankaŭ loĝanta specio en Afriko kaj Aŭstralazio. Eksterordinarege okazis ununura vido en Norda Ameriko de tiu specio en insulo Attu en Septembro 2000.

 Aspekto 
eta|maldekstra|Zapornia pusilla
eta|Zapornia pusilla - MHNT
Ili estas 16-18 cm longaj (40 ĝis 50 g pezaj kaj kun enverguro de 33 ĝis 37 cm), kaj estas simila al la iomete pli granda Malgranda zapornio, pli bone dirite al ties masklo. Pigmea zapornio estas la plej eta zapornio en Eŭropo, eĉ pli eta ol sturno. Ĝi havas mallongan rektan bekon, verdan aŭ flavan sed sen ruĝa bazo. Plenkreskuloj havas ĉefe ruĝbrunajn suprajn partojn kun kelkaj blankaj markoj kaj grizbluajn vizaĝon kaj subajn partojn. La postaj flankoj estas striecaj blankonigre. Ili havas grizflavajn krurojn kun longaj fingroj kaj mallongan voston kiu estas strieca sube.

Junaj ekzempleroj de Pigmea zapornio estas similaj al plenkreskuloj, sed iom pli brunaj, pro tio similas inoj de Malgranda zapornio, sed ili havas tute striecajn malsuprajn partojn. Idoj estas nigraj, kiel tiuj de aliaj raledoj.

 Kutimoj 
Tiuj birdoj manĝoplukas per beko en koto aŭ sombra akvo, sed ankaŭ per rigardo. Ili manĝas ĉefe insektojn kaj akvajn bestetojn.

Pigmea zapornio estas tre sekretema dum la reprodukta sezono kiam ĝi estas pli aŭdata ol vidata. Tamen ili estas bruemaj birdoj per laŭta alvoko kiel iu “trer” de rano aŭ de marĉanaso dum kapobalancado kaj manĝoplukado. Ili estas pli facile vidataj dum migrado aŭ vintrado.

Ili konstruas etan kaj tre kaŝitan neston en seka lokiĝo de malseka junkaro, tie la ino demetas 4-8 ovojn malhelbrunajn kun flavaj makuletoj. Ambaŭ gepatroj kovas dum iom malpli ol tri semajnoj. La idoj ekflugas post unu monato kaj duono.

 Referencoj 


Kategorio:Raledoj
Kategorio:Birdoj de Aŭstralio
Kategorio:Birdoj de Nov-Zelando
Kategorio:Birdoj de Eŭropo
Kategorio:Birdoj de Afriko
Kategorio:Birdoj de Pakistano